Ευγενία Σαμαρά

Η Ευγενία Σαμαρά (Θεσσαλονίκη, 30 Αυγούστου 1987) είναι Ελληνίδα ηθοποιός και παρουσιάστρια.

 Πρώτα χρόνια 
Γεννημένη το 1987 στη Θεσσαλονίκη, σπούδασε στο τμήμα Δασολογίας και Φυσικού Περιβάλλοντος της Γεωπονικής Σχολής του ΑΠΘ, αλλά σύντομα στράφηκε στην υποκριτική. Ολοκλήρωσε τις σπουδές της τόσο στη Δραματική Σχολή Βασίλη Διαμαντόπουλου, όσο και στη Δραματική Σχολή Ανδρέα Βουτσινά. 

Ξεκίνησε την καριέρα της το 2008, ως συμπαρουσιάστρια της σατιρικής εκπομπής Ράδιο Αρβύλα, όπου παρέμεινε μέχρι το 2013.

 Βιογραφικό 
 Τηλεοπτικές σειρές 
Τη σεζόν 2014-2015 συμμετείχε στη δραματική σειρά του ΑΝΤ1 Εκδρομή, της οποίας τα γυρίσματα ξεκίνησαν το 2013 στη Νάουσα. Την αμέσως επόμενη σεζόν, είχε πρωταγωνιστικό ρόλο στην καθημερινή δραματική σειρά 9 μήνες. Τα γυρίσματα της σειράς πραγματοποιούνταν εξ ολοκλήρου στην Κύπρο, ενώ ολοκληρώθηκε το 2017 μετά από δύο κύκλους επεισοδίων. Ακολούθησε η καθημερινή κωμική σειρά Παρθένα Ζωή στον ΑΝΤ1 τη σεζόν 2017-2018.

Τη σεζόν 2018-2019 πρωταγωνίστησε στην κωμική σειρά του ΣΚΑΪ Όσο έχω εσένα, ενώ τη σεζόν 2019-2020 συμμετείχε στη δραματική σειρά του ALPHA Έρωτας μετά.

Το 2021, συμμετείχε σε ένα επεισόδιο της σειράς Μην αρχίζεις τη μουρμούρα, στον 8ο κύκλο της, ενώ τις σεζόν 2021-2024, πρωταγωνίστησε στη σειρά του ALPHA Σασμός. Από το 2023 έως το 2025 παρουσίαζε το τηλεπαιχνίδι Switch της ΕΡΤ, ενώ από το 2024 πρωταγωνιστεί στη κωμική σειρά Έχω παιδιά του MEGA. Από το 2025 παρουσιάζει το τηλεπαιχνίδι  "Στην πίεση" επίσης στην ΕΡΤ.

Από ταινίες, συμμετείχε το 2019 στην ταινία Ευτυχία και το 2020 στην ταινία Για πάντα.

 Προσωπική ζωή 
Από το 2015 έως το 2023 ήταν σε σχέση με τον ηθοποιό Γιάννη Ποιμενίδη. Από το 2023 είναι σε σχέση με τον ηθοποιό Οδυσσέα Παπασπηλιόπουλο.

 Παραπομπές 

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου